Resolució de 13 d'octubre de 2016, d'estimació de la Reclamació 155/2016
Subvencions a dues fundacions de l'àmbit de la cooperació internacional.
Còpia dels justificants i dels convenis amb aquestes fundacions.
S'estima el dret d'una persona regidora a accedir a la informació relativa a les subvencions atorgades per l'Ajuntament i a obtenir còpia dels convenis amb les fundacions beneficiàries i còpia dels justificants de les quantitats pagades.
L'objecte del procediment de reclamació és obtenir el pronunciament de la GAIP en relació amb l'estimació del dret d'accés, les condicions o forma d'accés o el lliurament material de la informació, sense que es pugui pretendre de la Comissió la validació o comprovació de l'exactitud, la integritat o la veracitat de la informació que es facilita.
L'article 39.1 de la llei 19/2014, de transparència, accés a la informació pública i bon govern (LTAIPBG) estableix que les resolucions expresses o presumptes en matèria d'accés a la informació pública poden ser objecte de reclamació gratuïta i voluntària davant de la GAIP.
L'Administració reclamada rau dins l'àmbit d'aplicació de l'LTAIPBG i, per tant està obligada a facilitar l'accés a la informació pública de què disposi, i de conformitat amb els articles 72 i s.
LTAIPBG, la GAIP és competent per atendre les reclamacions que s'adrecin contra ella en matèria d'accés a informació pública.
L'objecte de la reclamació és informació pública, de conformitat amb la definició que en fa l'article 2.b) LTAIP.
La persona reclamant és una persona regidora de l'Ajuntament reclamat, i per tant, la sol·licitud d'accés es fa en exercici del dret d'accés que les persones electes locals tenen reconegut a l'article 164 del Decret Legislatiu 2/2003, de 28 d'abril, que aprova el Text refós de la Llei municipal i de règim local de Catalunya (TRLMRLC), de la LMRLC.
La GAIP té competència per actuar com a òrgan de garantia del dret d'accés a la informació de les persones electes locals, ja que l'apartat segon de la disposició addicional primera LTAIPBG estableix que l'accés a la informació pública en les matèries que tenen establert un règim especial d'accés és regulat per llur normativa específica i, amb caràcter supletori, per aquesta llei.
Les sol·licituds d'informació dels membres de les corporacions locals sobre matèries de l'administració respectiva constitueixen un cas d'aplicació d'aquesta disposició, ja que tenen un règim especial d'accés regulat a l'article 164 TRLMRLC, que cal aplicar preferentment en aquest cas.
Les determinacions de la legislació de transparència, en virtut del previst per la disposició addicional primera apartat segon LTAIPBG, són supletòries, és a dir, s'apliquen en allò no regulat pel TRLMRLC.
La regulació que fa el TRLMRLC del dret d'accés de les persones electes locals no abasta cap règim específic de garantia, com sí que ho fa l'LTAIPBG en els seus articles 39 a 43, preveient una via, addicional i potestativa, alternativa o successiva al recurs de reposició i prèvia, si es vol, a la tutela judicial, que és la del recurs davant d'aquesta Comissió com a via accessible, gratuïta i ràpida per a obtenir una tutela efectiva del dret d'accés.
Aquestes qualitats la fan especialment atractiva per a casos com el que fonamenten aquesta reclamació, ja que suposa una millora considerable del règim de garantia del dret de les persones electes a obtenir informació.
D'altra banda, aquesta és una previsió de l'LTAIPBG establerta amb caràcter bàsic per la Llei 19/2013, de 9 de desembre, de transparència, accés a la informació pública i bon govern, i constitueix doncs una premissa que el legislador considera irrenunciable per oferir i garantir una millor tutela del dret d'accés a la informació.
No hi ha dubte, doncs, que l'LTAIPBG ofereix una regulació no prevista al TRLMRLC que millora i completa un règim de garantia a l'accés a la informació per part d'uns actors en els què, a més, aquest dret està reforçat per la seva condició d'electes locals i per l'exercici de les funcions institucionals que com a tals han d'exercir en el marc de la seva Corporació ( ius in officium ).
Així, el dret a la informació d'aquests electes locals és un dret instrumental per a l'exercici del dret fonamental a la participació establert a l'article 23.2 de la constitució, i precisament per aquesta raó, el dels electes és un règim especial d'accés a la informació reforçat, al qual li és d'aplicació supletòria les millores en el règim d'accés a informació pública que hagi innovat l'LTAIPBG, com és el cas de la via de reclamació davant d'aquesta Comissió.
En definitiva, i com ja ha resolt la GAIP amb relació, entre moltes d'altres, a les Reclamacions 3 i 4/2016, la garantia del dret d'accés proporcionada per la reclamació davant d'aquesta Comissió és aplicable en defensa del dret dels i de les electes locals a obtenir informació de la seva pròpia entitat, amb el benentès que per a la resolució d'aquestes reclamacions la GAIP ha d'aplicar preferentment el dret a la informació regulat per l'article 164 TRLMRLC i per les altres disposicions de la legislació de règim local que siguin aplicables, especialment si són més favorables a l'accés, i només supletòriament les disposicions de l'LTAIPBG.
La reclamació reuneix els requisits establerts per l'LTAIPBG i pels Manuals aprovats per la GAIP i per tant, és admissible a tràmit.
Els convenis subscrits per l'Ajuntament, i la quantia de les subvencions atorgades, és informació pública, fins i tot de publicitat activa, sobre la que no s'al·lega ni es preveu l'actuació de cap límit.
Pel que fa a la còpia de les factures o justificants de les subvencions, aquesta també seria informació accessible, i més tenint en compte que es tracta d'una persona electe i que el seu règim d'accés reconeix el dret a obtenir còpia de la informació sol·licitada.
D'acord amb la informació facilitada per la persona reclamant, l'Ajuntament hauria lliurat durant la tramitació del procediment de reclamació part de la informació.
La persona reclamant trasllada a la GAIP la seva insatisfacció amb la informació lliurada que, segons afirma, seria contradictòria amb altra informació de què disposa.
Aquesta discrepància, en el cas que es tractés de dues informacions elaborades pel mateix Ajuntament, justificaria que l'Ajuntament aclarís a la persona regidora quina informació resulta la correcta, sens perjudici que si persisteix la discrepància la persona reclamant en pugui fer l'ús que consideri oportú en l'exercici de les seves funcions com a electe local.
En tot cas, cal tenir en compte que l'objecte del procediment de reclamació és obtenir, mitjançant l'exercici de la funció revisora de la GAIP, un pronunciament d'aquesta en relació amb l'existència del dret a accedir a la informació si ha estat negat o limitat, de les condicions i forma en què s'ha d'efectuar, sobre les limitacions que eventualment s'hi puguin aplicar vàlidament, o sobre l'obligació de l'Administració de lliurar materialment i efectivament la informació l'accés a la qual s'ha estimat.
Un cop consta l'estimació del dret d'accés per part de l'Ajuntament i el lliurament de la informació, el procediment de reclamació davant la GAIP perd objecte tenint en compte que no correspon a aquesta Comissió validar o garantir l'exactitud, la integritat i la veracitat de la informació que es facilita en el marc del dret d'accés a la informació pública, ja que no disposa d'informació que li permeti fer aquest control ni té funcions inspectores.
Sobre la base dels antecedents i fonaments jurídics exposats, el Ple de la GAIP, en la sessió de 13 d'octubre de 2016, resol per unanimitat:
Barcelona, 13 d'octubre de 2016